I næsten to år fik Elsemarie Lunds ven fast besøg af hjemmeplejen tre gange om dagen. Alligevel fandt hun ham flere gange i en lejlighed, der langt fra virkede rengjort. Da hun den 1. marts 2022 hjalp ham med at flytte på plejehjem, hang han fast til lagnet på sengen, fordi det var fyldt med gammel urin og indtørret afføring. -	Hvad er det for en verden, hvad er det for et velfærdssamfund vi har? Det gør så ondt at se sådan noget ske, siger Elsemarie Lund. Ifølge hende har lagnet siddet på sengen i fire måneder. Det var nemlig hende selv der lagde det på. Hun købte tre nye lagner i forbindelse med, at hendes 74-årige ven fik en hospitalsseng. De to andre lagner var slet ikke taget ud af pakken. -	Det er da modbydeligt. Der er ingen, der skal ligge i sådan noget. Det er altså længe, og man kan jo se, at det har været der i lang tid, siger hun. Andre tidligere sager TV2 Nord har tidligere fortalt om en borger i Aalborg Kommune, der lever under lignende uhumske forhold, selvom han får hjemmehjælp. Problemet med Jeanette Korsgaards far fra Nørresundby var blandt andet, at han smed plejepersonalet ud, når de kom for at hjælpe med både personlig pleje og rengøring. -	Det gør ondt helt ned i maven. Det gør ondt i hjertet. Jeg bliver rigtig rigtig ked af det, sagde Jeanette Korsgaard tilbage i begyndelsen af februar. Men det var ifølge Elsemarie Lund ikke problemet i hendes vens tilfælde. -	Hvordan kan du være sikker på, at det ikke så sådan ud, fordi din ven har smidt plejepersonalet ud? Det har han ikke. Det ville han ikke gøre. Han er meget fredelig, ganske rolig og gemytlig, siger Elsemarie Lund. Flere gange har hun klaget til hjemmeplejen i Aalborg Kommune. Men ifølge hende er der aldrig blevet lyttet. -	Det er virkelig frustrerende, fordi det ikke alle der sidder på kontoerne, der kommer ud i hjemmet. Selvom hendes ven nu bor på plejehjem, og ikke længere får besøg af hjemmeplejen, så håber hun, at deres historie kan være med til, at situationer som denne aldrig vil ske igen. -	Der er ikke andre, der skal have det sådan. Vi skal simpelthen finde ud af, hvordan reglerne skal skues sammen. Ifølge forvaltningen Senior og Omsorg i Aalborg Kommune er det kun rådmand Kristoffer Hjort Storm, der kan udtale sig i sagen, og torsdag er han desværre syg.

Opsummering:
Elsemarie Lund fra Aalborg har flere gange fundet sin ven i en beskidt lejlighed. En gang var det så slemt, at han hang fast til lagnet på grund af gammelt, indtørret afføring og urin.